Christian Langballe (DF), 2013-05-24:
Der er ikke nogen tvivl om, at selve intentionen om at nedbringe sagsbehandlingstiderne er noget, som vi alle sammen kan blive enige om.
På den anden side mener jeg nu nok, at Venstres ordfører svinger sig lige lovlig højt op, når han taler om, at det er uanstændigt, og bruger ord i den kategori.
Altså, det afgørende er selvfølgelig, at statsborgerskabet er en gave fra det danske folk.
Og så stiller vi andre krav, og det gør vi selvfølgelig, fordi det ikke bare er et gummistempel, vi sætter på statsborgerskabet.
Vi i Dansk Folkeparti tager statsborgerskabet meget, meget alvorligt, og på den baggrund er det selvfølgelig afgørende, at der i sagsbehandlingstiden ikke gås på kompromis.
Jeg kunne også nævne et andet forhold: Vi har jo en person på det nye indfødsretslovforslag, som er under mistanke af PET for at være til fare for det danske riges sikkerhed, dvs. for forbrydelser under straffelovens § 13, altså alvorlige forbrydelse mod staten – terror eller noget, der ligner.
Og det er selvfølgelig afgørende, at den her person og hans gøren og laden undersøges grundigt, og at man virkelig lægger sig i selen for at finde ud af, hvem det er, man giver statsborgerskab.
Vi synes selv, det er uhyrligt, at han nu er på vej til at få statsborgerskab, men nok om det.
Men altså, det drejer sig afgørende om, at den, der får dansk statsborgerskab, vil Danmark og lægger sig i selen for Danmark, kan sproget og ved noget om dansk kultur og dansk historie.
Når vi nu tager den nye aftale, som kommer, så kan jeg ikke lade være med at gå ind på den.
For godt nok har den en målsætning om at sætte sagsbehandlingstiden ned – et servicemål, som man kalder det – til 7 måneder.
På den anden side slækkes der jo også i den grad i forhold til sprogkundskaber, i forhold til at indfødsretsprøven afskaffes, hvor meningen var, at man skulle kunne noget om dansk kultur og historie, og i forhold til at selvforsørgelseskravet sættes ned fra 4½ år til 2½ år.
Det vil sige, at man kun skal have været selvforsørgende i 2½ år for at få dansk statsborgerskab.
Og de her lempelser betyder, at langt, langt flere vil få statsborgerskab.
Det virker på mig, som om man systematisk er på vej til at rulle alting tilbage til før 2001, hvor vi jo altså var oppe på nogle tal for statsborgerskab, der sagde 14.000, 20.000 osv.
Hvis denne nedbringelse af sagsbehandlingstiden betyder, at det bare handler om, at flere skal have statsborgerskab, så er vi imod.
Men jeg er godt klar over, at man bedyrer, at det ikke går ud over lovkvaliteten.
Jeg vil gerne læse Dansk Folkepartis forslag til vedtagelse op, og det lyder som følger
Forslag til vedtagelse »Folketinget konstaterer, at regeringen med den nye aftale om indfødsret lemper på betingelserne for at opnå statsborgerskab.
Folketinget konstaterer, at en gennemsnitlig sagsbehandlingstid i Justitsministeriets Indfødsretskontor er på 14-16 måneder ved ansøgninger om dansk statsborgerskab.
Folketinget konstaterer også, at der er lavet aftale om at lave et servicemål for 2014, hvor man nedbringer sagsbehandlingstiden til højst 7 måneder.
Folketinget pålægger regeringen: - at den nye aftale om retningslinjerne for indfødsret rulles tilbage, - at regeringen bestræber sig på, at sagsbehandlingens kvalitet altid er den bedste, - og på den baggrund vil sikre, at sagsbehandlingstiden ikke bliver urimelig lang.«